กระทรวงแรงงาน ส่งแรงงานไทยไปอิสราเอล หลังได้รับโควตาเพิ่ม 30 เปอร์เซ็นต์
นายสุขาติ ชมกลิ่น รัฐมนตรีว่าการกระทรวงแรงงาน มอบโอวาทแก่แรงงานไทย จำนวน 208 คน ก่อนเดินทางไปทำงานภาคเกษตรในรัฐอิสราเอล ภายใต้โครงการความร่วมมือไทย - อิสราเอลเพื่อการจัดหางาน ว่า รัฐบาลให้ความสำคัญกับการส่งเสริมแรงงานไทยให้เดินทางไปทำงานต่างประเทศ เพื่อการมีงานทำ นำรายได้เข้าประเทศ ซึ่งภาพรวมการจัดส่งแรงงาน ปี 2565 มีการเดินทางไปทำงานต่างประเทศแล้วกว่า 17,500 คน ส่งรายได้กลับประเทศมากถึง 82,506 ล้านบาท ซึ่งจะเห็นว่าแรงงานไทยที่ไปทำงานต่างประเทศถือเป็นบุคคลสำคัญที่สามารถนำเงินตราเข้าประเทศจำนวนมาก เป็นกำลังสำคัญในการร่วมขับเคลื่อนและพัฒนาประเทศไทย ส่วนเป้าหมายการจัดส่งแรงงานไทยไปทำงานอิสราเอล เดิมประเทศไทยได้รับการจัดสรรโควตาในการจัดส่งแรงงานปีละ 5,000 คน แต่ในปี 2565 ได้เจรจากับเอกอัครราชทูตอิสราเอลประจำประเทศไทย สามารถเพิ่มโควตาการจัดส่งได้อีก 1,800 คน รวมเป็น 6,800 คน เพิ่มขึ้นร้อยละ 30 โดยมีระยะเวลาทำงานในอิสราเอล 5 ปี แต่ละคนจะมีรายได้ไม่ต่ำกว่าเดือนละ 53,000 บาท พร้อมเน้นย้ำให้แรงงานไทยทุกคนดูแลสุขภาพ ภายใต้มาตรการป้องกันการแพร่ระบาดของโรคโควิด-19 ไปทำงานด้วยความขยัน อดทน ตั้งใจทำงาน ที่สำคัญต้องปฏิบัติตนตามกฎหมายของอิสราเอล เก็บเกี่ยวประสบการณ์ความรู้สร้างชื่อเสียงให้แรงงานไทยและเก็บออมเงินเพื่ออนาคตที่ดีขึ้นสำหรับแรงงานไทยที่ได้รับการอบรมก่อนเดินทางไปทำงานอิสราเอล ทั้ง 208 คน มีกำหนดเดินทางในวันพรุ่งนี้ (24 พ.ค.65) โดยแรงงานกลุ่มแรกเดินทางด้วยเครื่องบินโดยสารเที่ยวบินที่ LY 082 ของสายการบินแอล อัล อิสราเอล แอร์ไลน์ จำนวน 91 คน ส่วนที่เหลือ 117 คน เดินทางด้วยเครื่องบินจาก สายการบิน เอทิฮัด แอร์เวย์ เที่ยวบินที่ EY407 และ EY598